Patanas

Patanas (, ) arba Lalitpuras () – miestas vidurio Nepale, Lalitpuro rajono administracinis centras. Vienas didžiausių šalies miestų. Įsikūręs Katmandu slėnyje, prie Bagmatės upės. Religinis centras. Vystomas turizmas, amatai (bronziniai, variniai, medžio dirbiniai, puodininkystė, audimas). Patano apylinkėse auginami javai, ryžiai, bulvės ir kitos daržovės. Patano (meno) muziejus.

 Architektūra 
Miestas labiausiai žinomas dėl savo turtingo kultūrinio paveldo, ypač meno ir amatų tradicijų. Miesto monumentinė zona įtraukta į pasaulio paveldo sąrašą.

Miesto ribas žymi 4 stupos (apie 250 m. pr. m. e.). Centre – Darbaro (Karališkosios) aikštės ansamblis; Joje – XII–XVIII a. budistų ir hinduistų šventyklos: Auksinė (I a.), Kumbhešvoro (1391 m.), Mahendranato pagoda (XV a. pradžia), Čar Narajano, Mahabudos (abi XVI a.), Krišnos Mandyro (1637 m., apjuosta 3 aukštų galerija su paviljonais ir baliustradomis), Degutalės (1641 m.), Harišankaro (apie 1704 m.), Čajasim Deval Krišnos (1723 m.). Karališkieji rūmai (su šventykla ir pirtimis, visi XVI a.), Taledžu varpinė (1736 m.). Visi statiniai gausiai puošti raižiniais, reljefais, skulptūriniu dekoru.

 Gyventojai 
2011 m. 44,9 % miesto gyventojų gimtoji kalba buvo nepalų, 35,2 % – nevarų, 6,2 % – tamangų, 3,4 % – maithilių, 1,7 % – magarų, 1,4 % – bhodžpurų, 7,2 % – kitos. 82,3 % gyventojų laikė save hinduistais, 17,2 % – budistais, 1 % – kiratų religijos išpažinėjais, 0,8 % – musulmonais, 0,7 % – krikščionimis.NepalMap Religion  

 Istorija 
Patanas įkurtas 650 m. Miestas suklestėjo valdant Malų dinastijai, ypač, karaliaus Pratapo Malos laikais (1641–1674 m.).

Miestą ne kartą nusiaubė žemės drebėjimai (įskaitant 1934, 2015 m.).

 Šaltiniai 

 Nuorodos 

 Oficiali svetainė 

Kategorija:Nepalo miestai